Mohammed bin Salman , krónprins Sádi-Arabíu , viðraði upphaflega hugmynd sína um hlutafjárútboð Aramco í byrjun árs 2016 . Bókhald sádi-arabíska ríkisolíufyrirtækisins Saudi Aramco var á dögunum gert opinbert , en yfirvöld í landinu stefna á að fyrirtækið verði skráð á hlutabréfamarkað árið 2021 . Óhætt er að segja að bókhald olíufyrirtækisins líti vel út , en hagnaður félagsins á síðasta ári nam 111,1 milljarði dollara , sem samsvarar rúmlega 13.200 milljörðum króna . Með þessu er Aramco talið arðbærasta fyrirtæki heims . Til samanburðar má nefna að hagnaður Aramco er meiri en samanlagður hagnaður bandarísku stórfyrirtækjanna Apple og Exxon Mobil . Þá var hagnaður fyrirtækisins ellefu sinnum meiri heldur en hagnaður netrisans Amazon . Að sögn Aramco nam hagnaður félagsins fyrir skatta og önnur gjöld 212 milljörðum dollara , sem er svipuð upphæð og árleg útgjöld allra 28 aðildarríkja Evrópusambandsins til hernaðarmála . Talið er að fyrrnefnd fyrirhuguð skráning félagsins á markað myndi fela í sér stærsta hlutafjárútboð sögunnar . Mohammed bin Salman , krónprins Sádí-Arabíu , hyggst nýta hlutafjárútboðið til þess að safna tugum milljarða dollara , sem nýttir verða til þess að fjármagna byggingu nýrra framúrstefnulegra borga , gera efnahag landsins sem er mjög háður olíuauðlindinni fjölbreyttari og til að byggja upp aðrar atvinnugreinar landsins ; til að mynda tækniiðnaðinn , skemmtanaiðnaðinn og námuvinnslu . Stórt skref í átt að hlutafjárútboði Krónprinsinn viðraði upphaflega hugmynd sína um hlutafjárútboð í byrjun árs 2016 en áhyggjur manna yfir því að fjárhagsupplýsingar Aramco yrðu gerðar opinberar urðu til þess að aðgerðir frestuðust um nokkur ár . Töldu meðal annars margir bankamenn og sádi-arabískir embættismenn sem komu að vinnu útboðsins , að það yrði aldrei að veruleika . „ Þessar fjárhagsupplýsingar hafa ekki áður verið opnar almenningi . Þetta er mikilvægur áfangi og stórt skref í átt að hlutafjárútboði , " sagði Theodore Holland , sjóðsstjóri hjá Fisch Asset Management AG , í samtali við Wall Street Journal , en fjármálafyrirtækið hyggst taka þátt í fyrirhuguðu skuldabréfaútboði félagsins . Hann telur að skuldabréf Aramco myndu vekja mikla eftirspurn meðal fjárfesta . 10 milljarða skuldabréfaútboð á döfinni Ástæða þess að bókhald Aramco var gert opinbert á þessum tímapunkti er þó ekki vegna mögulegs hlutafjárútboðs , heldur kemur það til vegna 10 milljarða dollara skuldabréfaútboðs sem fyrirtækið hyggst ráðast í á næstunni . Skuldafjárútboðið er tilkomið vegna fyrirhugaðrar 69,1 milljarða dollara fjárfestingu Aramco í 70% hlut í Sádí-Arabíska ríkisfyrirtækinu Saudi Basic Industries Corp. ( Sabic ) sem framleiðir jarðolíu . Yrðu þessir 10 milljarðar greiddir strax upp í kaupverðið en restin af kaupverðinu verður svo innt af hendi í nokkrum afborgunum . Aramco hefur valið banka líkt og JPMorgan Chase & Co. og Morgan Stanley til þess að sjá um skuldabréfaútboðið og halda kynningar á útboðinu í að minnsta kosti átta borgum í Bandaríkjunum , Evrópu og Asíu . Þá mun fjárfestingabankinn Lazard einnig vera sjálfstæður ráðgjafi Aramco í tengslum við skuldabréfaútboðið . Lágur framleiðslukostnaður á hverja tunnu Þessi velgengni Aramco á sér eflaust ýmsar útskýringar . Ein af þeim er sú að framleiðslukostnaður á hverja olíutunnu er hvergi lægri í heiminum , en það kostar olíufélagið einungis 10 dollara að framleiða hverja tunnu . Til samanburðar má nefna að næstlægsti framleiðslukostnaður á olíu , sem er í Írak og Íran , er rúmlega tvöfalt hærri en kostnaður Aramco . Þá kostar það frændur okkar Norðmenn rúmlega 40 dollara að framleiða hverja olíutunnu . Því er ljóst að Aramco hagnast mun meira af hverri tunnu en aðrir olíuframleiðendur , en olíuverð á hverja tunnu hefur að meðaltali verið 62,82 dollarar á þessu ári . Fyrirtækið er því ekki eins berskjaldað fyrir lækkun olíuverðs og flestir aðrir framleiðendur , en árið 2016 fór olíuverð meðal annars niður í tæplega 28 dollara á tunnuna . Á meðan flestir olíuframleiðendur lentu þá í því að selja hverja tunnu með tapi , græddi Aramco um 18 dollara á hverri tunnu . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .